Document ID: 31995L0045

Direktiva Komisije 95/45/ES
z dne 26. julija 1995
o določitvi posebnih meril čistosti v zvezi z barvili za uporabo v živilih
(Besedilo velja za EGP)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 89/107/EGS z dne 21. decembra 1988 o približevanju zakonodaje držav članic o aditivih za živila, ki se smejo uporabljati v živilih, namenjenih za prehrano ljudi [1], kakor je bila nazadnje spremenjena z Direktivo 94/34/ES [2], in zlasti člena 3(3)(a) Direktive,
po posvetovanju z Znanstvenim odborom za prehrano,
ker je treba vzpostaviti merila čistosti za vsa barvila, navedena v Direktivi Evropskega parlamenta in Sveta 94/36/ES z dne 30. junija 1994 o barvilih za uporabo v živilih [3];
ker je treba preveriti merila čistosti za barvila, navedena v Direktivi Sveta z dne 23. oktobra 1962 o približevanju pravil držav članic o barvih, ki se smejo uporabljati v živilih, namenjenih za prehrano ljudi [4], kakor je bila nazadnje spremenjena z Direktivo 85/7/EGS [5];
ker je treba upoštevati specifikacije in analitične tehnike za barvila, kakor so določene v Codex Alimentarius in Skupnem odboru ekspertov FAO/WHO za aditive v živilih (JECFA);
ker se aditivi za živila, ki so pripravljeni s proizvodnimi postopki ali iz surovin, ki se pomembno razlikujejo od tistih, vključenih v oceno Znanstvenega odbora za prehrano, ali se razlikujejo od tistih, navedenih v tej direktivi, predložijo v oceno Znanstvenemu odboru za prehrano, da se v celoti ocenijo, s poudarkom na merilih čistosti;
ker so ukrepi, predvideni s to direktivo, v skladu z mnenjem Stalnega odbora za živila,
SPREJELA NASLEDNJO DIREKTIVO:
Člen 1
Merila čistosti, navedena v členu 3(3)(a) Direktive 89/107/EGS, za barvila, navedena v Direktivi 94/36/ES, so določena v Prilogi k tej direktivi.
Člen 8 in Priloga III k Direktivi z dne 23. oktobra 1962 se črtata.
Člen 2
1. Države članice sprejmejo zakone in druge predpise, potrebne za uskladitev s to direktivo, najpozneje do 1. julija 1996. O tem takoj obvestijo Komisijo.
Države članice se v sprejetih predpisih sklicujejo na to direktivo ali sklic nanjo navedejo ob njihovi uradni objavi. Način sklicevanja določijo države članice.
2. Izdelki, dani v promet ali etiketirani pred 1. julijem 1996, ki niso v skladu s to direktivo, se lahko tržijo do prodaje zalog.
Člen 3
Ta direktiva začne veljati tretji dan po objavi v Uradnem listu Evropskih skupnosti.
Člen 4
Ta direktiva je naslovljena na države članice.
V Bruslju, 26. julija 1995

Labels: 0
17